«Սևան» միջազգային երաժշտական փառատոն

«Սևան» միջազգային երաժշտական փառատոն (), Սևանում անցկացվող ամենամյա երաժշտական փառատոն, այն հիմնվել է 2015 թվականին, փառատոնի առաջին օրերը եղել են օգոստոսի 24-25-ը, անցկացվում է ամեն տարի օգոստոս ամսվա առաջին շաբաթ և կիրակի օրերին։ Այն կազմկակերպվում է Սևան քաղաքի հանրային լողափում և հիմնվել է Սևան երիտասարդական ակումբ ՀԿ-ի կողմից։ Փառատոնն 2023 թվականին տեղի է ունենալու օգոստոսի 5-6 օրերին հանրային լողափում։ Այն չի հանդիսանում առևտրային փառատոն և մուտքն ազատ է։

Ստեղծման պատմություն 
Պրոյեկտը ստեղծվել է «Փոխենք երաժշտությամբ» կարգախոսով, հիմնվելով տարածաշրջանում ձևավորված կարիքների հիման վրա, հիմք դնելով Գեղարքունիքի մարզում ամենամյա փառատոնային մշակույթի զարգացմանը։ Սկզբում փառատոնը համարվել է մարզային, սակայն 2018 թվականին դարձել է միջազգային։ Իր ձևաչափով այն համայնքում առաջինն է։ Այն կարևոր հարթակ է հանդիսանում սկսնակ երաժիշտների համար՝ ինքնադրսևորվելու, նույն բեմում ելույթ ունենալու արդեն փորձառու և հայտնի խմբերի հետ հանդիպելու առումով։ Փառատոնային առաջին օրը ռոք երաժշտության սիրահարների համար է, իսկ 2-րդը ֆոլկ։

Նպատակ 
Փառատոնի նպատակներից է բեմ, հարթակ, հնարավորություն և ստեղծագործական համագործակցության դաշտ ստեղծել մասնակից երիտասարդ երաժիշտների համար։ Փառատոնն ունի նաև ածանցյալ նպատակներ՝ սոցիալական և բնապահպանական ենթատեքստերով, ինչն արտահայտվում է փառատոնի ուղերձի մեջ` «Տարին գեթ մեկ անգամ ասենք Շնորհակալություն Սևան»։ Որպես առաջնային թիրախ հանդես են գալիս այն բոլոր երիտասարդ երաժիշտները, որոնք ընտրության կարգով դառնում են փառատոնի մասնակից և կիսում են փառատոնի գաղափարները։ Ժանրային առումով փառատոնը երկու տարբեր երաժշտական բևեռներ բերում է մի հարթակ՝ երիտասարդ ռոք խմբերը և ժամանակակից ֆոլկլյորիկ կամ էթնո խմբերը։

Ծանոթագրություններ  

Հայաստանի փառատոներ
Փառատոներ
Մշակութային փառատոներ